Verkefni lögreglu á Akranesi um liðna helgi snérust að verulegu leyti um umferðareftirlit og að hindra útbreiðslu og neyslu fíkniefna . Segir það nokkuð um betra ástand í bænum á Írskum dögum núna en verið hefur tvö síðustu árin þegar vinna lögreglu snérist nánast eingöngu um að sinna útköllum og á tímum hafðist ekki undan . Þó svo heildaryfirbragð helgarinnar væri með ágætum komu upp allnokkur mál , samkvæmt upplýsingum lögreglu . Meðal annars voru átta ökumenn kærðir fyrir að aka undir áhrifum fíkniefna og tveir staðnir að ölvunarakstri . Tólf voru handteknir með fíkniefni , sex sinnum söfnuðu lögreglumenn saman hópum ungmenna í misjöfnu ástandi þegar komið var fram á nótt og komu þeim í hendur forráðamanna . Fimm líkamsárásir komu til kasta lögreglu , allar minniháttar .